ชงครม.ตั้งปลัดคลังจับตา‘อารีพงศ์’แรง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — คลังชง ครม. ตั้งปลัดใหม่ เผย “วินัยอารีพงศ์” คู่คี่สุด พร้อมโยกย้ายอธิบดีด้วย
แหล่งข่าวจากกระทรวงการคลัง เปิดเผยว่า นายกรณ์ จาติกวณิช รมว.คลัง จะเสนอคณะรัฐมนตรี (ครม.) พิจารณาแต่งตั้งปลัดกระทรวงการคลังคนใหม่ ภายในเดือน ส.ค.นี้ แทนนายสถิตย์ ลิ่มพงศ์พันธุ์ ที่จะเกษียณอายุราชการ ในวันที่ 30 ก.ย. โดยขณะนี้กำลังพิจารณาผู้มีคุณสมบัติเหมาะสมอยู่ประมาณ 34 ราย แต่ยังไม่ได้ตัดสินใจว่าจะเลือกคนใดคนหนึ่งอย่างชัดเจน
รายชื่อที่ถูกพิจารณาเป็นอันดับต้นๆ ได้แก่ นายวินัย วิทวัสการเวช อธิบดีกรมสรรพากร ซึ่งหากได้รับแต่งตั้งจะทำให้ตำแหน่งอธิบดีอื่นๆ ขยับตามอีกหลายราย อย่างไรก็ดี มีการมองกันว่านายวินัย อาจจะเหลืออายุราชการน้อยเกินไปเพียง 1 ปี
ขณะที่ นายอารีพงศ์ ภู่ชอุ่ม อธิบดีกรมสรรพสามิต ก็เป็นหนึ่งคนที่ได้รับพิจารณา ซึ่งก่อนหน้านี้ก็ได้มาดำรงตำแหน่งอธิบดีกรมสรรพสามิตอย่างพลิกความคาดหมายมาแล้ว โดยย้ายมาจากตำแหน่งผู้อำนวยการสำนักงานคณะกรรมการนโยบายรัฐวิสาหกิจ (สคร.) และถือว่ามีความสัมพันธ์ใกล้ชิดกับนายประดิษฐ์ ภัทรประสิทธิ์ รมช.คลังด้วย
แหล่งข่าวเปิดเผยว่า ในส่วนของคนนอก สนใจนายอำพน กิตติอำพน เลขาธิการคณะกรรมการพัฒนาการเศรษฐกิจและสังคมแห่งชาติ (สศช.) แต่เนื่องจากนายอภิสิทธิ์ เวชชาชีวะ นายกรัฐมนตรี ต้องการให้ไปเป็นเลขาธิการคณะรัฐมนตรีนอกจากนี้ ยังถูกมองว่าเป็นคนของพรรคร่วม และผู้บริหารกระทรวงการคลังก็ไม่อยากให้มารวมถึงความสัมพันธ์ที่ดีกับนายสถิตย์ ซึ่งปัจจุบันก็นั่งเป็นคณะกรรมการ (บอร์ด) บริษัท การบินไทย จำกัด (มหาชน) ร่วมกันในฐานะตัวแทนกระทรวงการคลัง
นอกจากนายวินัย และ นายอารีพงศ์ ยังมีชื่อของนายพงษ์ภาณุ เศวตรุนทร์ อธิบดีกรมบัญชีกลาง ก็ถือว่าอาวุโสกำลังดี มีความสามารถ และนางเบญจา หลุยเจริญ รองปลัดกระทรวงการคลัง ก็ถือว่ามีความรู้ ความสามารถในการบริหาร แต่ไม่ได้รับการยอมรับจากผู้มีอำนาจที่มีส่วนเกื้อหนุนรัฐบาล เพราะยังติดภาพเป็นคนในขั้วฝ่ายค้าน
แหล่งข่าว กล่าวด้วยว่า นอกจากการแต่งตั้งปลัดกระทรวงการคลังแล้ว ยังจะมีการเสนอ ครม.พิจารณาเห็นชอบแต่งตั้งโยกย้ายผู้บริหารระดับ 10 ของกระทรวงการคลังตำแหน่งอื่นๆ ไปในคราวเดียวกันเลย เพราะเมื่อมีคนหนึ่งเลื่อนตำแหน่ง ก็ต้องมีการปรับตำแหน่งกันใหม่ด้วย